**Ogres novada pašvaldības**

**aģentūra “Rosme”**

**2014. GADA PUBLISKAIS PĀRSKATS**

Suntaži

2015

**SATURS**

1. PAMATINFORMĀCIJA

1.1. Aģentūras juridiskais statuss 3

1.2. Aģentūras funkcijas un tiesības 3

2. BUDŽETA RĀDĪTĀJI UN AĢENTŪRAS DARBĪBAS REZULTĀTI 6

2.1. Budžeta ieņēmumi 6

2.2. Budžeta izdevumi 6

2.3. Pārskata gada galvenie uzdevumi un to izpilde 7

2.4. Aģentūras sniegtie pakalpojumi 7

2.5. Būtiskākās izmaiņas aģentūras darbībā 8

2.6. Informācija sabiedrībai 8

3. PERSONĀLS 9

5. 2015. GADĀ PLĀNOTIE PASĀKUMI 10

**1. PAMATINFORMĀCIJA**

**1.1. Aģentūras juridiskais statuss**

Ogres novada pašvaldības aģentūra "Rosme" (turpmāk - Aģentūra), reģistrācijas nr. 90001667758, ir Ogres novada domes izveidota iestāde. Tās darbību reglamentē16.12.2010. saistošie noteikumi Nr.47/2010 “Ogres novada pašvaldības aģentūras “Rosme” nolikums” (turpmāk – Nolikums), kuros 20.02.2014. ar saistošajiem noteikumiem nr. 8/2014 ir veikti grozījumi.

Pārskata gadā Aģentūra bija Suntažu pagasta pārvaldes padotībā. Saskaņā ar Ogres novada pašvaldības 18.12.2014. saistošajiem noteikumiem nr. 36/2014 “Ogres novada pašvaldības nolikums” Aģentūra ir Komunālo un transporta jautājumu komitejas pārraudzībā.

Aģentūras juridiskā adrese un faktiskā atrašanās vieta ir “Tautas nams”, Suntaži, Suntažu pagasts, Ogres novads.

Aģentūra savā darbībā ievēro Latvijas Republikas normatīvajos aktos noteiktās prasības, Nolikumu, citus Ogres novada pašvaldības domes izdotos saistošos noteikumus, lēmumus un amatpersonu rīkojumus, kas attiecas uz Aģentūras darbību.

Aģentūras vadību nodrošina direktors.

**1.2. Aģentūras funkcijas un tiesības**

Aģentūra nodarbojas ar likuma “Par pašvaldībām” 15. panta pirmās daļas 1. punktā noteiktās autonomās funkcijas – organizēt iedzīvotājiem komunālos pakalpojumus (ūdensapgāde un kanalizācija, sadzīves atkritumu apsaimniekošana, notekūdeņu savākšana un attīrīšana neatkarīgi no tā, kā īpašumā atrodas dzīvojamais fonds - nodrošināšanu Suntažu pagastā, kā arī tās apsaimniekošanā nodoto nekustamo īpašumu un teritoriju apsaimniekošanu.

Saskaņā ar Nolikumu Aģentūra nodrošina šādas funkcijas:

1. pilda Suntažu pagasta pašvaldības aģentūras “Rosme” noslēgtos pašvaldības nekustamo īpašumu un kustamās mantas pārvaldīšanas un apsaimniekošanas līgumus;
2. pārvalda Aģentūras valdījumā nodoto Ogres novada pašvaldības īpašumā esošo Suntažu pagasta administratīvajā teritorijā atrodošos nekustamo īpašumus: daudzdzīvokļu dzīvojamās mājas un ar tām funkcionāli saistītās ēkas (būves), nedzīvojamās ēkas (telpas), tām piesaistītos zemes gabalus, kā arī atsevišķus dzīvokļa īpašumus, organizējot šo īpašumu apsaimniekošanu atbilstoši normatīvo aktu prasībām;
3. pārvalda, uztur, ekspluatē un remontē komunālās saimniecības objektus;
4. organizē komunālās saimniecības objektu (ūdens, kanalizācija) celtniecību;
5. apsaimnieko lietus kanalizāciju, uztur to tehniskā kārtībā, nodrošina ekspluatācijas un remonta darbus;
6. pārvalda Aģentūras valdījumā nodotās esošās centralizētās ūdensapgādes, fekālās un lietus kanalizācijas sistēmas, t.sk. tīklus, ar tiem funkcionāli saistītās ēkas (būves): sūknētavas, attīrīšanas iekārtas u.c., tām piesaistītos zemes gabalus, organizējot to apsaimniekošanu atbilstoši normatīvo aktu prasībām;
7. organizē komunālos pakalpojumus (ūdensapgāde un kanalizācija, sadzīves atkritumu apsaimniekošana, notekūdeņu savākšana, novadīšana un attīrīšana) Ogres novada Suntažu pagasta iedzīvotājiem, kā arī Suntažu pagastā esošajām juridiskajām personām, iestādēm un organizācijām, kurām īpašumā vai valdījumā esošie nekustamie īpašumi funkcionāli saistīti ar Aģentūras valdījumā esošajām sistēmām. Aģentūrai ir īpašas tiesības Suntažu pagasta administratīvajā teritorijā sniegt šādus pakalpojumus: ūdens ieguve, uzkrāšana, sagatavošana lietošanai un novadīšana ūdensvada tīklā, ūdens piegāde no padeves vietas ūdensvada tīklā līdz pakalpojumu saņēmējam, notekūdeņu savākšana un novadīšana līdz notekūdeņu attīrīšanas iekārtām, notekūdeņu attīrīšana un novadīšana līdz iztekai ūdenstilpē;
8. realizē Ogres novada pašvaldības pārstāvību organizācijās, pārvaldot Ogres novada pašvaldības īpašumā esošo daudzdzīvokļu dzīvojamo māju Suntažu pagastā kopīpašuma daļas;
9. organizē Ogres novada pašvaldībai piederošo Suntažu pagastā atrodošos nedzīvojamo ēku (telpu) izmantošanu un veic to uzskaiti; pārvalda, uztur, ekspluatē un remontē dzīvojamo fondu, novērš dzīvojamā fonda iekšējo tīklu avārijas;
10. sniedz nekustamā īpašuma uzturēšanas un apsaimniekošanas pakalpojumus fiziskām un juridiskām personām;
11. veicina sadarbību ar ēku apsaimniekotājiem;
12. savas kompetences ietvaros sniedz maksas pakalpojumus Ogres novada Suntažu pagasta fiziskajām un juridiskajām personām pēc viņu pieprasījuma.

Aģentūras sniegto pakalpojumu izcenojumus apstiprina dome pēc Aģentūras direktora priekšlikuma.

Pildot savas funkcijas, Aģentūra ir šādas tiesības:

1. savā vārdā un uz pilnvarojuma pamata trešo personu vārdā slēgt līgumus un kārtot darījumus ar jebkuru fizisko un juridisko personu, iegūt tiesības un uzņemties pienākumus, būt prasītājai un atbildētājai tiesu instancēs;
2. likumā noteiktajā kārtībā, ievērojot noteiktos pašvaldības mantas atsavināšanas un iegādes ierobežojumus, iegādāties savai darbībai nepieciešamo mantu un atsavināt Aģentūras valdījumā esošo mantu;
3. rīkoties ar tās valdījumā esošo Ogres novada pašvaldības nekustamo, kustamo mantu un finanšu līdzekļiem saskaņā ar Latvijas Republikas likumiem, citiem normatīvajiem aktiem un nolikumu;
4. atbilstoši Ogres novada domes apstiprinātajiem tarifiem un pakalpojumu izcenojumiem un saskaņā ar pakalpojumu lietotājiem noslēgtajiem līgumiem iekasēt maksu par sniegtajiem pakalpojumiem;
5. saņemt bezatlīdzības lietošanā savas darbības nodrošināšanai nepieciešamo mantu;
6. likumos "Par budžetu un finanšu vadību", "Par pašvaldībām", "Par valsts un pašvaldību finanšu līdzekļu un mantas izšķērdēšanas novēršanu" un citos normatīvajos aktos noteiktajā kārtībā ar Ogres novada domes atļauju ņemt aizņēmumus un slēgt līzinga līgumus ar kredītiestādēm vai citām institūcijām;
7. Aģentūras funkciju izpildes nodrošināšanai saņemt no Ogres novada pašvaldības un tās iestādēm, uzņēmējsabiedrībām nepieciešamo informāciju un dokumentāciju;
8. sagatavot un vadīt projektus;
9. rīkot konkursus un izsoles pašvaldības pasūtījumam un veikt citas darbības šajā nolikumā minēto aģentūras funkciju īstenošanai;
10. slēgt Nolikumā minētos darījumus tikai ar fiziskajām un juridiskajām personām, kuras ir samaksājušas valstij un pašvaldībai visus nodokļus un nodevas, kas noteiktas LR likumos un citos normatīvajos aktos.

**2. BUDŽETA RĀDĪTĀJI UN AĢENTŪRAS DARBĪBAS REZULTĀTI**

**2.1. Budžeta ieņēmumi**

Informācija par Aģentūras budžeta ieņēmumiem ir atspoguļota 1. attēlā.

*1. att. Aģentūras “Rosme” ieņēmumi*

|  |  |  |  |  |
| --- | --- | --- | --- | --- |
|  | Budžeta ieņēmumu izpilde (EUR) | | | |
| **IEŅĒMUMI** | **2012. g.** | **2013. g.** | **2014. g.** | **2015. g. plāns** |
| IEŅĒMUMI KOPĀ, tai skaitā | 396516 | 371146 | 334095 | 345184 |
| Maksas pakalpojumi un citi pašu ieņēmumi | 175970 | 174928 | 265188 | 264281 |
| Pašvaldības budžeta transferti | 67074 | 63741 | 54779 | 61186 |
| Transferti no valsts budžeta | 93267 | 132455 | 6740 | 19717 |
| Nenodokļu ieņēmumi | 60205 | 22 | 7388 |  |

**2.2. Budžeta izdevumi**

Aģentūras izdevumi 2014. gadā bija EUR 531 142, no tiem EUR 280 722 bija uzturēšanas izdevumi. Atlīdzībai izlietoti EUR 66 719, no tiem visi finanšu līdzekļi izmantoti darba algu izmaksai. Aģentūra pārskata periodā nav izmaksājusi ne piemaksas, ne prēmijas.

Par precēm un pakalpojumiem izlietoti EUR 213 678 jeb 40% no kopējiem izdevumiem. EUR 176 064 izlietoti pakalpojumu apmaksai (sakaru pakalpojumi, izdevumi par apkuri, elektroenerģiju u.c.), krājumu, materiālu, energoresursu, biroja preču un inventāra iegādei izlietoti EUR 23 670.

Procentu izdevumi 2014. gadā bija EUR 325, bet pamatlīdzekļu iegādei izlietoti EUR 250 420, un tie pamatā saistīti ar iepriekš minētā projekta ietvaros veiktajiem būvniecības darbiem.

Atbilstoši vadības funkcijām vides aizsardzībai izlietoti EUR 58 212, atkritumu apsaimniekošanai EUR 21 481, notekūdeņu apsaimniekošanai EUR 36 731, teritoriju un mājokļu apsaimniekošanai EUR 472 930.

Aģentūrai ir ilgtermiņa finanšu saistības. Ilgtermiņa aizņēmumi pārskata gada beigās no Valsts kases bija EUR 148 109.

Debitoru parādi uz 31.12.2014. saskaņā ar saimnieciskā gada pārskatu bija EUR 65 926.

**2.3. Pārskata gada galvenie uzdevumi un to izpilde**

2014. gadam Aģentūra bija izvirzījusi šādus galvenos uzdevumus:

1) nodrošināt kvalitatīvu komunālo pakalpojumu sniegšanu iedzīvotājiem;

2) racionāli un efektīvi izmantot darba un materiālos resursus;

3) turpināt ūdenssaimniecības attīstības projektu.

2014. gadā Aģentūra nodrošināja projekta “Ūdenssaimniecības infrastruktūras attīstība Ogres novada Suntažu pagasta Suntažu ciemā II kārta”, nr. 3DP/3.4.1.1.0/13/APIA/CFLA/154/118, ieviešanu. Projekts pabeigts 2014. gada oktobrī, un tā ietvaros Suntažu ciemā ir izbūvēts ūdensvads 1320 m garumā, rekonstruētas notekūdeņu attīrīšanas ietaises, izbūvētas divas jaunas kanalizācijas sūkņu stacijas, jauni kanalizācijas tīkli 599 m garumā, kanalizācijas spiedvads 146 m garumā un rekonstruēti 273 m kanalizācijas kolektoru.

Būvniecības darbus projekta ietvaros veica SIA “Siltumkomforts”, bet autoruzraudzību nodrošināja SIA “Vides Konsultantu Aģentūra”, būvuzraudzību – Juris Bērziņš.

Pēc projektu “Ūdenssaimniecības attīstība Ogres novada Suntažu pagasta Suntažu ciemā; 3DP/3.4.1.1.0/10/APIA/CFLA/018/023”, kura ieviešana pabeigta2012. gadā, un “Ūdenssaimniecības infrastruktūras attīstība Ogres novada Suntažu pagasta Suntažu ciemā II kārta; DP/3.4.1.1.0/13/APIA/CFLA/154/118”, Suntažu ciemā ir uzlabojusies dzeramā ūdens kvalitāte un būtiski samazinājies avāriju skaits.

**2.4. Aģentūras sniegtie pakalpojumi**

Komunālo pakalpojumu sniegšana Suntažu pagastā ir viena no aģentūras pamatfunkcijām.

2014. gadā centralizētā siltumapgāde tika piegādāta 160 dzīvokļiem ar kopējo platību 7380 m2, pašvaldības iestādēm un citām juridiskām personām ar kopējo platību 16164 m2 (kopējais siltumenenerģijas patēriņš 3027 MWh). Karstais ūdens 570,44 m3 piegādāts 52 patērētājiem.

Kopējais piegādātais dzeramā ūdens daudzums 2014. gadā bija 19 480 m3, un to saņēma 292 patērētāji. Sadzīves notekūdeņi savākti no 344 patērētājiem.

Saražoti un nodoti pārstrādei 1906 m3 atkritumu, sniedzot pakalpojumu 178 pakalpojuma saņēmējiem individuālajās dzīvojamajās mājās, 26 daudzdzīvokļu mājās, kā arī 35 iestādēm un uzņēmumiem.

2014. gadā bija izīrēti 60 pašvaldībai piederoši dzīvokļi.

Saskaņā ar noslēgtajiem līgumiem aģentūra aprēķina un iekasē maksu par pašvaldības SIA “MS siltums” piegādāto siltumenerģiju, kā arī maksu par atkritumu savākšanu “Clean R” SIA.

**2.5. Būtiskākās izmaiņas aģentūras darbībā**

Saskaņā ar Ogres novada pašvaldības domes 23.01.2014. lēmumu “Par Madlienas komunālo pakalpojumu iestādes “ABZA” un pašvaldības aģentūras “Rosme” reorganizāciju (sēdes protokols Nr.2; 16.§), sākot ar 2014. gada1. martu centralizētās siltumapgādes funkcija tika nodota pašvaldības SIA “MS siltums” un no aģentūras personāla amatu un amatalgu saraksta izslēgti 7 apkures/krāšņu kurinātāji. Šīs reorganizācijas ietvaros, pamatojoties uz Ogres novada pašvaldības domes 20.03.2014. lēmumu “Par kurināmā krājumu nodošanu SIA “MS siltums” (sēdes protokols Nr.6; 40. §), aģentūrai atsavināti un SIA “MS siltums” nodoti kurināmā krājumi – 230 m3 šķeldas par EUR 1996,40 un 144,2 m3 malkas par EUR 3272,41.

10.07.2014. Ogres novada pašvaldības dome pieņēma lēmumu “Par grozījumiem Ogres novada domes 19.12.2013. lēmumā “Par siltumapgādes nodrošināšanai nepieciešamās mantas nodošanu SIA “MS siltums” bezatlīdzības lietošanā un apsaimniekošanā, un aģentūra SIA “MS siltums” nodeva tās bilancē esošo Suntažu sanatorijas – rehabilitācijas centra katlu māju un siltumtrases.

**2.6. Informācija sabiedrībai**

Pārskata gadā ir sniegta informācija sabiedrībai, izmantojot Ogres novada pašvaldības mājas lapu [www.ogresnovads.lv](http://www.ogresnovads.lv) un Suntažu pagasta laikrakstu “Suntažnieks”. Šī informācija pamatā ir bijusi saistīta ar iepriekš minētā projekta ietvaros plānotajiem publicitātes pasākumiem.

**3. PERSONĀLS**

Informācija par aģentūras darbiniekiem parādīta 2. attēlā.

*2. att. Aģentūras “Rosme” darbinieki uz 01.01.2015.*

| Nr. P.k. | Amata nosaukums | Vienību skaits | Profesijas kods | Amata saime | Amata saimes līmenis | Mēnešalgas grupa | Grupas amatalgas likme (EUR) | |
| --- | --- | --- | --- | --- | --- | --- | --- | --- |
| no | līdz |
| 1 | Direktors | 1 | 1219 01 | 13 | III | 10 | 400 | 1174 |
| 2 | Grāmatvedis | 1 | 3313 01 | 14 | II | 8 | 384 | 874 |
| 3 | Kasieris | 0.5 | 4311 02 | 14 | I | 5 | 372 | 620 |
| 4 | Attīrīšanas iekārtas operators | 1.4 | 3132 17 | 13 | IV | 5 | 372 | 620 |
| 5 | Elektriķis\* | 1 | 7411 01 | 13 | IV | 5 | 372 | 620 |
| 6 | Santehniķis\* | 2 | 7126 01 | 13 | IV | 5 | 372 | 620 |
| 7 | Krāšņu mūrnieks\* | 0.5 | 7112 03 | 13 | III | 4 | 369 | 558 |

Ar domes priekšsēdētāja A. Manguļa 30.07.2014. rīkojumu Nr. 218-S aģentūras par aģentūras direktora pienākumu izpildītāju tika iecelts J. Petrovičs, bet no 01.012.2014. līdz pārskata gada beigām direktora pienākumu izpildītājs bija V. Ancāns (Suntažu pagasta pārvaldes vadītāja A Roņa 01.012.2014. rīkojums Nr. 33).

Aģentūras grāmatvedes M. Barkānes ilgstošas slimības dēļ kasiere T. Meklere no 08.10.2014. tika pārcelta darbā par grāmatvedi un nodrošināja grāmatvedības kārtošanu aģentūrā.

**5. 2015. GADĀ PLĀNOTIE PASĀKUMI**

2015. gadā Aģentūra ir izvirzījusi šādus galvenos uzdevumus:

1. nodrošināt attīrīšanas iekārtu izbūvi Suntažu pagasta Upespilī (tehniskā projekta izstrāde un iekārtu būvniecība);
2. uzlabot piegādātā dzeramā ūdens uzskaites sistēmu;
3. sagatavot priekšlikumus izmaiņām apstiprinātajos aģentūras sniegto pakalpojumu tarifos un grozījumu projektu 16.10.2010. saistošajiem noteikumiem Nr. 48/2010 “Ogres novada pašvaldības aģentūras “Rosme” maksas pakalpojumu cenrādis”;
4. nodrošināt darbiniekus ar darbu veikšanai nepieciešamo inventāru un tehniskajiem līdzekļiem, kā arī darba aizsardzības līdzekļiem;
5. turpināt darbu ar debitoriem, lai samazinātu debitoru parādus.

Ogres novada pašvaldības aģentūras “Rosme” direktora p.i. R. Grāvīte